寄興國福聖二老
作者：鄧肅
朝代：宋

paragraphs: 我本窮山采薇蕨，偶上丹霄騎日月。
雲端不著癡仙人，天公雖笑雷公斥。
今我在陳糧殆絕，不夢杏漿澆細肋。
詹成炊飯似摶沙，牛革薦甘真嚼鐵。
慚愧忘形二禪客，倒屣相迎作禪悅。
竹萌瀹水瑩瓊瑶，土芝借糟凝琥珀。
余不供僧僧供余，是事顛倒古所無。
要知人我兩無有，此飽便當均太虛。
昨日龍興飛尺書，挽我登山有籃輿。
試問二師肯俱否，一飽還君欲借渠。